Iver O. Jullum

Iver Olafsen Jullum (født 15. april 1900 i Lånke, død 17. mars 1957 i Levanger) var en norsk gårdbruker og politiker (B). Han var Lånkes ordfører fra 1956 til sin død, vel et år senere.

Han vokste opp på Østre Julan i Lånke som sønn av gårdbruker Olaf Jullum og hustru Johanna Pedersdatter Dybvad. Moren døde da han var åtte år gammel, og faren giftet seg noen år senere på nytt med lærerinne Pauline Grinde. Farsslekten hadde «utpregede historiske og politiske interesser». Faren var ordfører i Lånke, og farfaren og oldefaren satt i herredsstyret. Farfarens bror Ole Jullum var lærer, kjøpmann og stortingsmann for Kristiansund. Iver Jullum giftet seg i 1938 med Gunbjørg Stokkhaug.

Han kjøpte Østre Julan av sin far i 1930, og drev gården med 155 dekar dyrket mark, melkedrift og en del skog. Han påtok seg en rekke verv i «bøndenes faglige og økonomiske organisasjoner».

Jullum var medlem av Lånke herredsstyre og formannskap 1938–1940, 1945–1947 og 1952–1957, varaordfører i to perioder, og ordfører fra 1956 til sin død. Han var også formann i jordstyret i 15 år og formann i ligningsnemnden.

Han døde på Innherred sykehus, ikke ennå 57 år gammel, etter et kort sykeleie.

Referanser 

Ordførere i Lånke
Sp-ordførere i Nord-Trøndelag
Norske bønder
Personer fra Stjørdal kommune
Fødsler i 1900
Dødsfall i 1957